Vrou sit lank oor ontvoering | Maroela Media
Perfect Gift Msesiwe is herenig met haar gesin nadat sy ontvoer is. Sy is by haar ma Zolelwa, pa Siyabonga en haar ouer sussie Sinovuyo Foto: Mark Andrews, Dispatch Live
'n Vrou van Mosambiek wat 'n driejarige kind naby Oos-Londen ontvoer het, en weke lank voortvlugtig was nadat sy skuld beken het, is Dinsdag in die Mdantsane-streekshof gevonnis.
Sindisiwe Cresentia Alberto Ntsokana (32) is tot 20 jaar tronkstraf gevonnis nadat sy Perfect Gift Msesiwe op 3 Augustus uit haar huis in Mdantsane ontvoer het.
Perfect se ouers het Ntsokana gehuur om na haar om te sien. Sy het met die kind gevlug en R500 000 losprysgeld geëis. Ntsokana is op 4 September in hegtenis geneem en ondervra en Perfect is op 7 September in Mosambiek gevind.
Ntsokana het in haar pleitverduideliking erken sy het onwettig opgetree. Nadat sy die kind oor die grens na Mosambiek geneem het, het sy haar tannie gevra om na die dogtertjie om te sien, en gesê dit is haar kêrel se kind.
Sy het ook beken sy het "doelbewus vrees by die kind se ma ingeboesem".
Sy is tot drie maande tronkstraf gevonnis omdat sy onwettig die land betree het, vyf jaar vir uitbuiting en 15 jaar tronkstraf vir ontvoering. Die vonnisse sal nie gelyklopend uitgedien word nie.